Die wêreld in foto's – 14 November 2016 | Maroela Media
Chinese toeriste in Kaikoura, Nieu-Seeland, word per helikopter na 'n veiliger gebied geneem nadat 'n aardbewing van 7,8 op die Richterskaal dié area Maandagoggend vroeg getref het. Foto: Su Liang, Xinhua
Die Russiese Soyuz-FG aangedrewe vuurpyl en die Soyuz MS-03-ruimteskip Maandag kort voor lansering in Kazakstan. Dié ruimteskip met die Fransman Thomas Pesquet, die Rus Oleg Novitsky en die Amerikaner Peggy Annette Whitson aan boord is op pad na die internasionale ruimtestasie (ISS). Foto: Dmitri Lovetsky, AP
Honderde huise is verwoes en meer as 5 000 mense dakloos gelaat toe 'n brand Sondagnag deur Addition Hills aan die buitewyke van Mandaluyong, oos van Manila in die Filippyne, geswiep het. Twee mense is dood in dié brand wat vyf uur lank gewoed het. Foto: Bullit Marquez, AP
'n Bewaarder, geklee in 'n voëlkostuum, besig om 'n agt dae oue kraanvoëlkuiken in die Korat-dieretuin se broeisentrum in Thailand te voer. Kraanvoëls wat in aanhouding uitgebroei word oorleef moeilik op hul eie omdat hulle maklik van mense afhanklik word. Die kostuum help om die menslike kontak te beperk sodat die voël in die natuur vrygelaat kan word en 'n beter kans op oorlewing kan hê. Foto: Gemunu Amarasinghe, AP
Steven Smith van Australië duik oor sy kolfstreep tydens die kriekettoetsreeks teen Suid-Afrika in Hobart, Tasmanië. Foto: Rick Rycroft, AP